CELEX: 32020D2167
Language: fi
Date: 2020-12-17 00:00:00
Title: Komission täytäntöönpanopäätös (EU) 2020/2167, annettu 17 päivänä joulukuuta 2020, tietyistä CWD-tautiin liittyvistä suojatoimenpiteistä annetun täytäntöönpanopäätöksen (EU) 2016/1918 muuttamisesta sen soveltamisajan pidentämiseksi (tiedoksiannettu numerolla C(2020) 8802) (ETA:n kannalta merkityksellinen teksti)

21.12.2020   
               
               
                  FI
               
               
                  Euroopan unionin virallinen lehti
               
               
                  L 431/70
               
            
         KOMISSION TÄYTÄNTÖÖNPANOPÄÄTÖS (EU) 2020/2167,
         annettu 17 päivänä joulukuuta 2020,
         tietyistä CWD-tautiin liittyvistä suojatoimenpiteistä annetun täytäntöönpanopäätöksen (EU) 2016/1918 muuttamisesta sen soveltamisajan pidentämiseksi
         
            
               (tiedoksiannettu numerolla C(2020) 8802)
            
         
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetun Euroopan parlamentin ja neuvoston asetuksen (EY) N:o 999/2001 (1) ja erityisesti sen 4 artiklan 2 kohdan,
         sekä katsoo seuraavaa:
         
                     (1)
                  
                  
                     Asetuksessa (EY) N:o 999/2001 vahvistetaan tarttuvien spongiformisten enkefalopatioiden (TSE) ehkäisyä, valvontaa ja hävittämistä koskevat säännöt unionissa. Sitä sovelletaan elävien eläinten ja eläinperäisten tuotteiden tuotantoon ja markkinoille saattamiseen sekä tietyissä erityistapauksissa niiden vientiin. Siinä säädetään myös muun muassa suojatoimenpiteiden hyväksymisestä mahdollisesti ilmenevien TSE-tapausten yhteydessä.
                  
               
                     (2)
                  
                  
                     Komission täytäntöönpanopäätöksessä (EU) 2016/1918 (2) säädetään CWD-tautiin liittyvistä tilapäisistä suojatoimenpiteistä. Päätös hyväksyttiin sen jälkeen, kun Norjassa oli havaittu kuusi CWD-tautitapausta hirvieläimissä vuonna 2016: neljä poroissa ja kaksi hirvissä. Kyseessä oli ensimmäinen kerta, kun CWD-tautia havaittiin Euroopassa, ja ensimmäinen luonnonvaraisissa poroissa todettu tapaus koko maailmassa.
                  
               
                     (3)
                  
                  
                     Norja ilmoitti tammikuun 2017 ja syyskuun 2020 välisenä aikana komissiolle ja jäsenvaltioille 16 uudesta CWD-tapauksesta luonnonvaraisissa poroissa, viidestä uudesta CWD-tapauksesta luonnonvaraisissa hirvissä ja yhdestä CWD-tapauksesta saksanhirvessä. Suomi havaitsi ensimmäisen CWD-tapauksen unionissa vuonna 2018 ja vielä toisen tapauksen marraskuussa 2020. Ruotsi havaitsi kolme tapausta vuonna 2019 ja vielä yhden syyskuussa 2020. Kaikki Suomessa ja Ruotsissa havaitut CWD-tapaukset löydettiin luonnonvaraisista hirvistä.
                  
               
                     (4)
                  
                  
                     Asetuksen (EY) N:o 999/2001 liitteessä III olevan A luvun III osan A kohdassa säädetään CWD-taudin kolmivuotisesta seurantaohjelmasta, joka kattaa 1 päivän tammikuuta 2018 ja 31 päivän joulukuuta 2020 välisen ajanjakson. Tietojen keruu jatkuu kuitenkin osittain koko vuoden 2021 seurantaohjelman teknisten eritelmien mukaisesti, jotta lopulta saataisiin kerättyä laajempi aineisto. Näin ollen seurantaohjelman tulosten tieteellisen arvioinnin, joka on tarpeen CWD-tautia koskevien tulevien toimintavaihtoehtojen laatimiseksi, odotetaan valmistuvan vasta vuonna 2022.
                  
               
                     (5)
                  
                  
                     Euroopan elintarviketurvallisuusviranomainen julkaisi 11 päivänä marraskuuta 2019 tieteellisen lausunnon CWD-tautia koskevasta päivityksestä ”Update on Chronic Wasting Disease (CWD) III” (3), jäljempänä ’EFSAn lausunto’. Tarvitaan kuitenkin enemmän aikaa sen tarkastelemiseksi, miten EFSAn lausunnossa esitetyt päätelmät ja suositukset olisi otettava huomioon unionin säännöissä.
                  
               
                     (6)
                  
                  
                     Kun otetaan huomioon uusien CWD-tapausten havaitseminen Norjassa, Suomessa ja Ruotsissa ja odotettaessa CWD-taudin kolmivuotisen seurantaohjelman tuloksia ja seurantaohjelman tulosten tieteellistä arviointia vuonna 2022 ja kun otetaan huomioon se, että EFSAn lausunnon tarkastelemiseksi tarvitaan lisäaikaa, täytäntöönpanopäätöksen (EU) 2016/1918 soveltamisaikaa olisi jatkettava 31 päivään joulukuuta 2022.
                  
               
                     (7)
                  
                  
                     Sen vuoksi täytäntöönpanopäätöstä (EU) 2016/1918 olisi muutettava.
                  
               
                     (8)
                  
                  
                     Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Korvataan täytäntöönpanopäätöksen (EU) 2016/1918 4 artiklassa päivämäärä ”31 päivään joulukuuta 2020” päivämäärällä ”31 päivään joulukuuta 2022”.
         
         
            2 artikla
            Tämä päätös on osoitettu kaikille jäsenvaltioille.
         
         
            Tehty Brysselissä 17 päivänä joulukuuta 2020.
            
               
                  Komission puolesta
               
               Stella KYRIAKIDES
               
                  Komission jäsen
               
            
         
         
            (1)  EYVL L 147, 31.5.2001, s. 1.
         
            (2)  Komission täytäntöönpanopäätös (EU) 2016/1918, annettu 28 päivänä lokakuuta 2016, tietyistä CWD-tautiin liittyvistä suojatoimenpiteistä (EUVL L 296, 1.11.2016, s. 21).
         
            (3)  https://doi.org/10.2903/j.efsa.2019,5863